**Yohan Carlos Goutt Goncalves** (født 20. desember 1994 i Suresnes) er en fransk-østtimorsk alpinist. Han representerte landet sitt under Vinter-OL 2014 i Sotsji, der hans beste resultat var nummer 43 i slalåm. Han ble med det landets første deltaker i et vinter-OL. Han deltok igjen i Vinter-OL 2018 og Vinter-OL 2022, og har vært landets flaggbærer i alle disse OL-ene.

Bakgrunn
--------

Goncalves har fransk far og østtimorsk mor, og er født og oppvokst i Frankrike. Moren og flere andre familiemedlemmer rømte fra Øst-Timor da hun var 12 år gammel, da landet ble invadert av Indonesia i 1975, og endte opp i Paris. Der møtte hun det som skulle bli Goncalves' far. Goncalves begynte med ski da han var to og et halvt år gammel, i Val-d’Isère, men bestemte seg som tenåring for at han ønsket å representere Øst-Timor i OL.

Han har en bachelorgrad i administrasjon og internasjonal valuta. Hans bror, Alexi Goutt Goncalves, har også drevet med alpint, og representert Øst-Timor internasjonalt.

Idrettskarriere
---------------

Goncalves deltok i sitt første FIS-renn den 7. august 2013, i Mt. Buller i Australia. Den 29. desember 2013 kom han på 25.-plass i et FIS-slalåmrenn i Serbia, som ga 146 FIS-poeng, dette gjorde at han ble kvalifisert til Vinter-OL 2014, der kravet er 140 FIS-poeng. Han deltok i slalåm i Vinter-OL 2014, og kom der på 43.-plass. Han deltok i Ski-VM 2015, og kom der på 44.-plass i slalåm og 100.-plass i storslalåm, og han kom på 29.-plass i slalåm under det franske juniormesterskapet i mars 2015. Han deltok i Asiatiske vinterleker 2017, og kom der på 14.-plass i storslalåm.

Han debuterte i verdenscupen i Kitzbühel og Schladming i januar 2018, men kvalifiserte seg ikke til andre omgang i disse rennene. Han representerte på nytt Øst-Timor under Vinter-OL 2018, og deltok der i slalåm, men kjørte ut i første omgang. Under Ski-VM 2019 kom han på 105.-plass i storslalåm, men han kvalifiserte seg ikke til hovedrennet i slalåm. Han deltok igjen i Ski-VM 2021, og ble denne gangen nummer 44 i storslalåm og 37 i slalåm.

Han representerer Øst-Timor under Vinter-OL 2022 i Beijing.

Kuriosa
-------

Skisport er lite kjent i Øst-Timor, og ordet «ski» finnes ikke på den dialekten de snakker der, så han har problemer med å forklare hva slags sport han driver med. Sporten har blitt kalt «snøskøyting» i den lokale avisen.

Referanser
----------

1. ↑   Freebase-data fra Google[Hentet fra Wikidata]
2. ↑   (på en) *Olympedia*, 2006, Wikidata Q95606922,
3. ↑  «Schedule and results». www.sochi2014.com. Arkivert fra originalen 20. mars 2014. Besøkt 1. mars 2014.
4. ↑  Trouillard, Stéphanie (5. januar 2014). «The skier taking East Timor to the Winter Olympics». France 24.
5. ↑  Jones, Ruby (7. januar 2014). «Even cooler runnings as skier from tropical East Timor qualifies for Winter Olympics». Australia: ABC Online.
6. ↑  SBS News - *A 19-year-old teenager from East Timor is gearing up to become the country's first ever Winter Olympian.*, besøkt 10. februar 2022.
7. 1 2 3  France24.com - *The skier taking East Timor to the Winter Olympics*, besøkt 10. februar 2022.
8. 1 2 3  Olympics.com - *Yohan Goutt Goncalves* Arkivert 10. februar 2022 hos Wayback Machine. besøkt 10. februar 2022.
9. ↑  FIS - *Yohan Goutt Goncalves - Results 2015*, besøkt 10. februar 2022.
10. ↑  FIS - *Yohan Goutt Goncalves - Results 2019*, besøkt 10. februar 2022.

Eksterne lenker
---------------

* (en) Yohan Goutt Goncalves – Olympedia Rediger på Wikidata

* (en) Yohan Goutt Goncalves – Sports-Reference (OL-resultater – arkivert) Rediger på Wikidata

* (en) Yohan Goutt Goncalves – FIS (alpint) Rediger på Wikidata

* (en) Yohan Goutt Goncalves – TheSports.org Rediger på Wikidata

|  |  |
| --- | --- |
| Oppslagsverk/autoritetsdata | Geni
 |